ПРОГРАМ ФИНАНСИРАЊА ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА СА ТЕРИТОРИЈА ИЗРАЗИТО НЕДОВОЉНО РАЗВИЈЕНИХ ОПШТИНА (ЈЕДИНИЦЕ ЛОКАЛНЕ САМОУПРАВЕ ИЗ ЧЕТВРТЕ ГРУПЕ) У 2025. ГОДИНИ

1. УВОДНЕ ОДРЕДБЕ

Законом о буџету Републике Србије за 2025. годину (,,Службени гласник РС”, број 94/24), у члану 8, Раздео 3 – Влада, Глава 3.6 – Кабинет министра без портфеља задуженог за унапређење развоја недовољно развијених општина на територији Републике Србије, Програм 2102 – Подршка раду Владе, Пројекат 4021 – Подршка спровођењу мера равномерног регионалног развоја, Економска класификација 481 – Дотације невладиним организацијама, опредељена су средства у износу од 25.000.000,00 динара намењена за Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2025. години (у даљем тексту: Програм).

Средства из става 1. ове главе опредељују се за реализацију Програма који треба да омогући стварање услова за одрживи развој јединица локалних самоуправа сврстаних у четврту групу изразито недовољно развијених општина, чији је степен развијености испод 60% републичког просека, у циљу унапређења квалитета живота кроз подршку у запошљавању, укључивању у културну сферу живота, повећању безбедности, активном учешћу у раду локалне заједнице, подизању свести о здравом начину живота и родној равноправности, заштити животне средине, као и помоћи особама са инвалидитетом, маргиналним групама и осталим.

Програм спроводи Кабинет министра без портфеља задуженог за унапређење развоја недовољно развијених општина на територији Републике Србије (у даљем тексту: Кабинет министра).

II. ЦИЉ ПРОГРАМА

Реализација пројеката у оквиру Програма има за циљ подршку у запошљавању, укључивању у културну сферу живота, повећању безбедности, активном учешћу у раду локалне заједнице, подизању свести о здравом начину живота и родној равноправности, заштити животне средине, као и помоћи особама са инвалидитетом, маргиналним групама и осталим, у оквиру јединица локалне самоуправе.

III. ПОДНОСИЛАЦ ПРОЈЕКТА

Право на подношење пријаве пројеката имају удружења која су регистрована у регистру удружења који се води у Агенцији за привредне регистре и која статутарним одредбама као циљеве имају циљ из Програма, са територија општина Алексинац, Бабушница, Бела Паланка, Блаце, Бојник, Босилеград, Брус, Бујановац, Варварин, Владичин Хан, Власотинце, Гаџин Хан, Голубац, Димитровград, Дољевац, Жабари, Жагубица, Житорађа, Књажевац, Крупањ, Куршумлија, Кучево, Лебане, Љиг, Мали Зворник, Мало Црниће, Медвеђа, Мерошина, Мионица, Нова Варош, Опово, Петровац на Млави, Прешево, Прибој, Пријепоље, Ражањ, Рашка, Рековац, Сврљиг, Сјеница, Сурдулица, Трговиште, Тутин и Црна Трава.

IV. ОБЛАСТИ ФИНАНСИРАЊА КОЈЕ СУ ОБУХВАЋЕНЕ ПРОГРАМОМ

За реализацију Програма предвиђена су средства у износу 25.000.000,00 динара. Ова средства могу се користити за финансирање пројеката у следећим областима:

1. Запошљавање - пројекти подршке за запошљавање младих и теже запошљивих категорија становништва у приватном сектору и мера оснаживања за самозапошљавање,
2. Култура - пројекти подршке организовања активности удружења и укључивања у културну сферу друштва-опште популације,
3. Безбедност - пројекти унапређења безбедоносне културе, рада на превенцији и заштити од насиља и мерама повећања безбедности у саобраћају,
4. Активизам, волонтеризам и мобилност - пројекти подршке активном учествовању у раду локалне заједнице,
5. Здравље - пројекти унапређења капацитета локалне заједнице за смањење ризика и ризичних понашања од употребе дроге, алкохола и других штетних супстанци, и оснаживање свести о здравом начину живота,
6. Животна средина - пројектне активности за одрживи развој заштите животне средине,
7. Родна равноправност - пројектне активности за унапређење родне равноправности, које доприносе спровођењу одредби Закона о родној равноправности („Службени гласник РСˮ, број 52/21) и Закона о забрани дискриминације („Службени гласник РСˮ, бр. 22/09 и 52/21),

8. Социјална питања - пројекти помоћи удружењима која раде са социјално угроженим особама, особама са инвалидитетом, маргиналним групама и осталим.

V. УСЛОВИ И НАЧИН ФИНАНСИРАЊА

Пројекат се финансира у износу од 100%.

Подносилац пријаве може конкурисати само са једном пријавом предлога пројекта.

Пројекат се може финансирати до максималног износа од 500.000,00 динара.

Корисник је у обавези да средства користи наменски и да све активности реализује до рока који је дефинисан у уговору.

Корисник је у обавези да наменски подрачун код Управе за трезор отвари након објављивања oдлуке о додели средстава за финансирање пројеката од јавног интереса које реализују удружења са територије изразито недовољно развијених општина (јединице локалне самоуправе из четврте групе) и да тај рачун затвори након завршетка пројекта.

VI. КРИТЕРИЈУМИ ЗА УТВРЂИВАЊЕ ПРЕДЛОГА ЗА РАСПОДЕЛУ СРЕДСТАВА

Оцењивање и одабир пријава пројеката врши се на основу следећих критеријума:

1. референце пројекта;
2. циљеви пројекта;
3. буџет пројекта;
4. компетенције пројектног тима;
5. претходно искуство удружења у области у којој се конкурише.

Установљени критеријуми за оцењивање и одабир пријава пројеката детаљније су објашњени у наставку.

1. Референце пројекта: начин реализације пројектних активности у оквиру тематске области (величина циљне групе обухваћена пројектом, иновативни приступ решавања одабраног проблема, практично решавање одабраног проблема); очекивани резултати пројекта; могућност развијања пројекта и његова одрживост – максималан број бодова 40;
2. Циљеви пројекта: могућност имплементације пројекта; степен унапређења стања у области у којој се пројекат спроводи; обим задовољавања јавног интереса – максималан број бодова 22;
3. Буџет пројекта: оправданост буџета пројекта; законитост и ефикасност раније коришћених средстава – максималан број бодова 18;
4. Компетенције пројектног тима: (образовање, стручност и друге пројектне компетенције за тематску област за коју се конкурише, садржане у биографијама пројектног тима) или писмо препоруке и/или подршке реализацији пројекта – максималан број бодова 12;
5. Претходно искуство удружења у области у којој се конкурише – максималан број бодова 8.

VII. НАЧИН И РОК ПОДНОШЕЊА ПРИЈАВА

Кабинет министра ће објавити Јавни позив на интернет страници Кабинета министра без портфеља задуженог за унапређење развоја недовољно развијених општина на територији Републике Србије [www.rnro.gov.rs](http://www.rnro.gov.rs) и Порталу е-Управа.

Рок за подношење пријава је 20 дана од дана објављивања Јавног позива на интернет страници Кабинета министра без портфеља задуженог за унапређење развоја недовољно развијених општина на територији Републике Србије [www.rnro.gov.rs](http://www.rnro.gov.rs) и Порталу е-Управа.

Све неблаговремене пријаве, пријаве са непотпуном документацијом, као и пријаве поднете на неодговарајућем обрасцу неће се узети у разматрање.

Пријаве се преузимају на сајту [www.rnro.gov.rs](http://www.rnro.gov.rs).

Пријаве се подносе на адресу:

Кабинет министра без портфеља задуженог за унапређење развоја недовољно развијених општина

Немањина 11

11 000 Београд

Пријаве са потребном документацијом се подносе у једном штампаном примерку, у затвореној коверти са назнаком „НЕ ОТВАРАТИ - Подношење предлога пројеката на Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2025. години”, као и у електронској форми.

VIII. ПОТРЕБНА ДОКУМЕНТАЦИЈА ЗА ПОДНОШЕЊЕ ПРОЈЕКАТА

За подношење предлога пројекта по Јавном позиву за подношење предлога пројеката на Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2025. години, потребно је доставити попуњене следеће обрасце:

1. Предлог пројекта – Образац 1;
2. Буџет пројекта – Образац 2;
3. Наративни приказ буџета пројекта – Образац 3;
4. Биографије лица ангажованих на пројекту – Образац 4.

Сви обрасци могу се преузети на сајту [www.rnro.gov.rs](http://www.rnro.gov.rs).

IX. ПОСТУПАК ОДАБИРА ПРИЈАВА

Министар без портфеља задужен за унапређење развоја недовољно развијених општина (у даљем тексту: Министар) образује Комисију за спровођење поступка расподеле средстава по Програму финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2025. години (у даљем тексту: Комисија), која доноси предлог одлуке о расподели средстава по Програму финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2025. години.

Комисија утврђује листу вредновања и рангирања пријављених програма у року од десет дана од дана истека рока за подношење пријаве.

Листа се објављује на званичној интернет страници Кабинета [www.rnro.gov.rs](http://www.rnro.gov.rs), на порталу е-Управа и огласној табли.

Учесници конкурса имају право увида у поднете пријаве и приложену документацију у року од три радна дана од дана објављивања листе.

Учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, министар доноси у року од 15 дана од дана његовог пријема.

Одлуку о додели средстава за финансирање пројеката од јавног интереса које реализују удружења са територије изразито недовољно развијених општина (јединице локалне самоуправе из четврте групе) за 2025. годину доноси Министар. Одлука садржи: назив удружења коме је одобрен пројекат, назив пројекта за који су средства одобрена, као и износ одобрених средстава.

Одлукa се објављује на сајту Кабинета [www.rnro.gov.rs](http://www.rnro.gov.rs) и на порталу Е-управа.

Комисија у току поступка одабира предлога пројекта може тражити додатне информације уколико постоје специфичне околности.

Удружења којима су одобрена средства потписују уговоре о финансирању пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у року од 20 дана од данa доношења одлуке која ће бити објављена на сајту Кабинета министра [www.rnro.gov.rs](http://www.rnro.gov.rs).

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

У случају новонасталих околности које отежавају или онемогућавају реализацију пројеката у року предвиђеним уговором из главе Х. ИЗВЕШТАВАЊЕ став 2. Програма или отежавају наменску употребу додељених средстава, корисник средстава је у обавези да обавести Кабинет министра без портфеља задуженог за унапређење развоја недовољно развијених општина на територији Републике Србије и упути писани образложени захтев за измену уговора, о чијој оправданости ће одлучивати Министар.

X. ИЗВЕШТАВАЊЕ

Корисник средстава израђује завршни наративни и финансијски извештај.

Носилац пројекта је у обавези да након реализације пројектних активности достави Кабинету министра завршни извештај до рока који је дефинисан у уговору.

Извештај се доставља у писаном облику и мора бити потписан од стране овлашћеног лица, са фотокопијама комплетне финансијске документације о утрошку средстава.

Корисник средства је у обавези да приликом медијског наступања и извештавања о пројекту наведе да се пројекат финансира из буџета Републике Србије.

Кабинет министра ће најкасније до 31. јануара 2026. године доставити Влади, ради информисања, обједињени извештај о реализацији Програма.